Title: Tehtävä 13. Hissipuhe (tehdään valmistumisen kynnyksellä)
Course: Opiskelu- ja urasuunnitteluvalmiudet, 1 osp / KON > Section: Osaamisella työuralle

Tee tämä tehtävä valmistumisesi kynnyksellä.

Aloittaessasi työnhakua harjoittele tiivistämään osaamisesi lyhyesti. Tämän tehtävän tavoitteena on tehdä niin sanottu hissipuhe, jonka avulla voit lyhyesti kertoa omasta osaamisestasi.

Kuvittele, että löydät työnhakuilmoituksen, jossa haetaan juuri sellaista osaamista, mitä sinulla on. Haet työpaikkaa ja pääset haastatteluun. Tuleva työnantajasi pyytää sinua vakuuttamaan hänet kahdessa minuutissa.

Ohjeistus tehtävään

Valmistele kahden minuutin hissipuhe, eli kiteytetty esitys osaamisestasi alla olevan ohjeen mukaan.

1. Kuka olet

Kerro alkuun kuka olet. Mieti, mikä sinusta tekee työnantajan kannalta mielenkiintoisen ja palkkaamisen arvoisen. Voit kertoa jotain harrastuksistasi, kesätöistäsi tai muusta työhistoriastasi.

2. Mitä osaat?

Kerro mitä osaat ja missä olet hyvä. Listaa vaikka kolme asiaa osaamisestasi.

3. Mitä hyötyä sinusta on?

Tämä on hissipuheen tärkein kohta. Vakuuta työnantaja siitä, miksi juuri sinut kannattaisi palkata? Mitä juuri sinä tarjoat työnantajalle? Osaatko jotain, mitä muut eivät osaa tai oletko innokas oppimaan?

4. Konkretisoi tarinan avulla

Jos sinulle jää aikaa, voit kertoa oletko saanut jostain työtehtävästä tai koulussa erityisen hyvää palautettaa?

Valmista hissipuhetta kannattaa toistaa ja harjoitella, jotta muistat sen tosipaikan tullen.

Hissipuhetta voi harjoitella ja täydentää koko opintojen ajan.
Tämä tehtävä on mukana kurssin arvioinnissa.

5. Nauhoita valmis puheesi

- Klikkaa alhaalta LISÄÄ PALAUTUS -painiketta.
- Valitse tekstiruudun yläpuolelta mikrofoni-kuvake.
- Nauhoita puheesi.